ไทยพาณิชย์คาดศก.ปีหน้าชะลอตัว
&#8220;ไทยพาณิชย์&#8221; คาดเศรษฐกิจปีหน้าชะลอตัวเหลือ 3.5-4.5% ทิศทางโลกยังน่ากังวล
3 ก.ย. 2553

“ไทยพาณิชย์” คาดเศรษฐกิจปีหน้าชะลอตัวเหลือ 3.5-4.5% ทิศทางโลกยังน่ากังวล 
นายเศรษฐพุฒิ สุทธิวาทนฤพุฒิ ผู้ช่วยผู้จัดการใหญ่ ศูนย์วิจัยเศรษฐกิจและธุรกิจ ธนาคารไทยพาณิชย์ กล่าว่า ธนาคารคาดการณ์ว่าเศรษฐกิจในปีหน้าจะชะลอตัวเมื่อเทียบจากปีนี้ โดยคาดว่าอัตราการขยายตัวทางเศรษฐกิจ(จีดีพี) จะขยายตัว 3.5-4.5% เนื่องจากทิศทางเศรษฐกิจโลกชะลอตัว จากปัญหาในสหรัฐ และสหภาพยุโรป(อียู) ที่ยังไม่หมดลง ซึ่งจะส่งผลต่อการส่งออกของไทยเติบโตลดลงเหลือ 12% จากปีนี้การส่งออกเติบโต 25% เท่ากับการส่งออกหายไปครึ่งหนึ่ง ทำให้จีดีพีหายไป 3-4% 
“ปัจจัยทางโครงสร้างต่าง ๆ ยังไม่เอื้อให้เศรษฐกิจขยายตัวต่อเนื่องจากการฟื้นตัวได้มากนัก สัญญาณการชะลอตัวของเศรษฐกิจโลกที่ชัดเจนจะกระทบภาคการส่งออก และทำให้ภาคการผลิตอุตสาหกรรมของไทยซึ่งเป็นตัวขับเคลื่อนหลักขยายตัวได้น้อยลง” นายเศรษฐพุฒิ กล่าว
อย่างไรก็ตามปัจจัยภาคเอกชนยังไม่สามารถขับเคลื่อนแทนได้ เนื่องจากปัจจัยแวดล้อมต่าง ๆ ในปีหน้าไม่ได้เอื้อให้การใช้จ่ายภาคเอกชนขยายตัวได้มากนัก ทั้งปัญหาค่าเงินบาทที่จะแข็งค่าต่อเนื่องไปอยู่ที่ 30 บาทต่อเหรียญสหรัฐ อัตราดอกเบี้ยนโยบายที่จะขึ้นไปอยู่ 3% และราคาน้ำมันที่ปรับตัวสูงขึ้นเป็น 90 เหรียญสหรัฐต่อบาเรล รวมทั้งปัจจัยเสี่ยงจากความไม่สงบทางการเมืองที่ยังต้องเฝ้าระวัง ดังนั้นอุปสงค์ในประเทศจึงไม่สามารถทดแทนการส่งออกที่หายไปได้